Siku leri tlhandlameke a ku ri Sonto. Rhumbuka u tilunghisele ku ya ekerekeni. Loko a famba epatwini u xiye leswaku a ku humelela swilo leswi a a nga si tshama a swi vona. Vanhu a va pfala minyangwa ya tindlu ta vona loko va ku n'wi kelu! Van'wana a va hambukela emitini hi ku chava ku hlangana na yena. Lavo tsandzeka ku tikhoma a va n'wi hlometela hi mafasitere. Vana a va huweleriwa, va khahliwa ku hatla va suka epatwini. Van'wana, kumbe hi lava va xivindzi, a va honolela Rhumbuka mahlo, va nga n'wi hlamuli hambi a va ndzawuta. Hambi timbyana a ti pfale milomu ya tona. Ekerekeni, Rhumbuka u tikume a tshame a ri yexe exitulwini xo leha. Mahlo hinkwawo a ya ri ehenhla kakwe. Loko a va languta, hinkwavo a va hatla va languta etlhelo. Loko a languta ehansi, mahlo hinkwawo a ya vuya ehenhla kakwe naswona hi ku copeta ka tihlo. Mahlo lawa ya sungule no n'wi badlhisa nyuku. Vambirhi-vanharhu va kanye timbilu va n'wi xeweta loko kereke yi huma. Valavo a va ringeta ku endla Xikreste. Hambiswiritano, na vona lava a va nga ri na mabulu na yena. Hinkwavo a va nga qhavulani na yena. U tlhelele ekaya a pfimbe nhloko, a twa a sungula no chava vanhu hinkwavo. Sonto liya hinkwayo, loko vanhu va hundza emahlweni ka yindlu yakwe, a va ntsetela marha, va tshwutela na swikhohlola. Loko a ku ri na xikontiri ndza tshemba siku rero a ku ta va ku boxeke nambu wuntshwa wa marha na swikhohlola.